上漢謠
作者：范仲淹
朝代：宋

paragraphs: 真人累陰德，聞之三十天。
一朝鸞鶴來，高舉爲神仙。
冉冉去紅塵，飄飄凌紫煙。
下有脩真者，望拜何拳拳。
願君銀臺上，侍帝玉案前。
當有人間問，請爲天下宣。
自從混沌死，淳風日衰靡。
百王道不同，萬物情多詭。
堯舜累代仁，絃歌始能治。
桀紂一旦非，宗廟自然毁。
是非既循環，興亡亦繼軌。
福至在朱門，禍來先赤子。
嘗聞自天意，天意豈如此。
何爲治亂間，多言歷數爾。
願天賜吾君，如天千萬春。
明與日月久，恩將雨露均。
帝力何可見，物情自欣欣。
人復不言天，天亦不傷人。
天人兩相忘，逍遙何有鄉。
吾當飲且歌，不知羲與黄。